19/10/2018 | Administración LocalMunicipal
Santiago de Compostela
Urbanismo. Sección de Planeamento e Xestión
Anuncio de aprobación definitiva e publicación da normativa da modificación puntual da Ordenanza especial OE-5 Galeras do PXOM, no ámbito do antigo hospital

O Pleno da Corporación, na sesión ordinaria que tivo lugar o día 19 de xullo de 2018, adoptou entre outros, o seguinte acordo: Primeiro. –Aprobar definitivamente a Modificación puntual da ordenanza especial OE-5 Galeras do PXOM, no ámbito do antigo hospital. O documento que se somete a aprobación definitiva incorpora os planos de ordenación reformados segundo o indicado no informe da directora xeral de Ordenación do Territorio e Urbanismo. Segundo. –En estrito cumprimento do sinalado no precitado informe, en relación co emitido pola Dirección Xeral do Patrimonio Cultural -que esixe adecuar a normativa do PXOM ao nivel de protección estrutural asignado ao edificio-, engádese o seguinte parágrafo no artigo 171.7 da normativa do PXOM: O inmoble A-68 (antigo Hospital de Galeras), catalogado co nivel de protección estrutural na modificación puntual da ordenanza especial OE-5 Galeras do PXOM, no ámbito do antigo hospital, rexerase polo disposto na citada Modificación, así como polas disposicións aplicables da Lei 5/2016 do patrimonio cultural de Galicia. Supletoriamente, e sempre que non se opoña ou contradiga ao sinalado anteriormente, aplicarase o réxime establecido nos artigos seguintes do PXOM para os edificios de protección non integral. O acordo de aprobación definitiva publicarase no Diario Oficial de Galicia. Unha vez publicado o acordo, remitirase á Consellería de Medio Ambiente e Ordenación do Territorio a documentación esixida polo artigo 88.3 da LSG, para os efectos de inscribir a Modificación puntual do PXOM no Rexistro de Planeamento Urbanístico de Galicia. Logo de que conste a inscrición no Rexistro, procederase a publicar a normativa no Boletín Oficial da Provincia. Así mesmo, notificarase persoalmente o acordo ás persoas que formularon alegacións, dándolle traslado do acordo de aprobación provisional, así como, do informe técnico de contestación ás alegacións presentadas. O citado acordo publicouse no Diario Oficial de Galicia do día 14 de setembro de 2018. De conformidade co disposto nos artigos 88 da Lei 2/2016, do 10 de febreiro, do solo de Galicia (LSG) e 208 e seguintes do Decreto 143/2016, do 22 de setembro, polo que se aproba o Regulamento da citada Lei 2/2016, a Modificación puntual do PXOM de referencia figura inscrita no Rexistro de Planeamento Urbanístico de Galicia, no Libro I, Tomo II, folla rexistral 59, co número RPG/00053/2018. De seguido publícase a descrición da ordenación proposta na citada Modificación puntual do PXOM.5. Regulación modificada. A regulación que resulta da Modificación puntual para cada unha das parcelas afectadas é a que se indica nos apartados seguintes: 5.1. Parcela AS. G (AS-36) â Criterios xerais de ordenación na parcela AS. G Manter a edificación existente, que se incorpora ao catálogo do PXOM, como elemento representativo que forma parte da memoria histórica da cidade, ampliando os usos previstos na regulación actual. Consolidar a formalización arquitectónica do edificio como zócolo pétreo do perfil da Cidade Histórica ao poñente, moi presente desde os miradoiros do parque do Espiño, Monte Pío e o Pedroso. Para a concreción destes criterios pártese das seguintes premisas: Búscase a diversificación dos usos. Para isto, ademais de ampliarse o catálogo de usos autorizables, admítese a ocupación do inmoble con usos non exclusivos, permitíndose e a combinación de varios usos simultáneos no mesmo inmoble, incluso compartindo servizos. Admítese tamén a posibilidade da súa implantación por fases. Búscase a flexibilización das posibilidades de intervención na edificación existente, sempre que quede garantida a preservación das características esenciais e definidoras da edificación existente, de acordo coas condicións que se derivan da súa inclusión no catálogo do PXOM. A partir destes criterios xerais establécense as condicións particulares para a parcela AS. G., coas seguintes determinacións básicas: â Condicións particulares para a parcela AS. G Usos autorizables Residencial-comunitario Sanitario Asistencial Socio-cultural Docente Hoteleiro Comercial Oficinas As condicións especificas para a implantación destes usos serán as seguintes:  Limitacións para a implantación de usos terciarios: Uso comercial O uso comercial autorizase unicamente na categoría 2.ª do PXOM. Resto de usos terciarios (hoteleiro e oficinas) Poderán distribuírse en calquera planta do edificio en combinación tanto horizontal como vertical. O conxunto de usos terciarios, incluíndo o comercial, non superará a metade do total da superficie construída sobre rasante do inmoble.  Con independencia da posibilidade de combinar distintos usos dentro do mesmo contedor, a actuación no antigo Hospital debe responder a unha unidade de proxecto e de explotación de xeito que se manteña o carácter unitario do conxunto. Condicións volumétricas A edificabilidade máxima na parcela ven definida polas condicións volumétricas da edificación, tal e como se definen nos planos de ordenación e se describen a continuación. Con carácter xeral, manteranse as características tipolóxicas do edificio, ocupación en planta, volumetría e fachadas, coas seguintes particularidades: – Suprimirase a última media planta da á sur, igualando a súa volumetría co á norte, de xeito que se recupere a simetría da edificación orixinal. – Permitirase a ocupación total dos patios da fachada leste en planta baixa. – A cubrición da edificación na zona dos patios en planta baixa deberá ser plana, podendo resolverse como cuberta transitable. – A cuberta do edificio resolverase cunha xeometría similar á actual. Dotación de prazas de aparcadoiro O edificio do Hospital Vello carece, na actualidade, de planta soto. En congruencia co seu carácter de edificio catalogado considérase oportuno excepcionar, de forma xustificada, a dotación no propio inmoble de prazas de aparcadoiro esixibles pola normativa en función dos usos previstos, para o caso de que a dotación resultara incompatible coas posibilidades reais e razoables de intervención no subsolo da edificación. A estes efectos admitirase a dotación da reserva de prazas que resulte razoable para os usos a implantar na contorna do edificio. Para facilitar a dotación de prazas necesarias para os novos usos a implantar, amplíase a reserva de aparcamento prevista no ámbito da OE-5, de xeito que poida garantirse a dotación de prazas de aparcadoiro no ámbito sen afectar á edificación existente do Hospital Vello. Así, establecese unha nova reserva de aparcamento, baixo a rasante da zona ZV-G, na zona sinalada nos planos de ordenación. A implantación do aparcadoiro deberá estudarse atendendo a súa mellor integración coa urbanización xa executada, e ao menor impacto da súa implantación. A estes efectos modifícanse expresamente as condicións particulares de ordenación definidas para a zona verde ZV. G. Espazos libres privados Fachada oeste O espazo libre privado situado na fachada oeste será de uso público peonil e deberá integrarse cos espazos circundantes, enfatizando o seu carácter de filtro ou transición entre o público e o privado, sen que poida ser ocupado por edificacións de ningún tipo, agás os elementos funcionais da edificación existente, ou elementos de mobiliario urbano como bancos ou marquesiñas. Non se autoriza o peche deste espazo. Valórase o mantemento e incorporación de arborado nesta fachada, polo que, preferiblemente, non se ocupará baixo rasante, agás dun xeito puntual e taxado, para permitir a disposición de instalacións soterradas ou ramplas –de ser o caso- que non poderán interferir co uso peonil do espazo. Fachada leste Tal e como se indica no apartado de condicións volumétricas, os espazos libres privados da fachada leste poderán ser ocupados en planta baixa e baixo rasante na súa totalidade. Nas plantas altas só se autoriza a disposición de elementos de comunicación vertical, sempre que dita ocupación non supoña unha deturpación das características esencias e definidoras da volumetría actual.5.2. Parcela ZV. G (V-38) â Condicións particulares para a parcela ZV. G (V-38) e paso peonil adxacente Autorízase a execución dun aparcadoiro público baixo a rasante na zona sinalada nos planos de ordenación. Permítense, en consecuencia, os elementos accesorios que resulten necesarios para a súa correcta funcionalidade, e sempre que non desvirtúen o carácter de zona verde de uso público da zona cualificada.6. Incorporación ao catálogo do PXOM â Identificación e descrición dos bens a incluír no catálogo do PXOM Incorporase ao catalogo de bens culturais do PXOM de Santiago de Compostela, coa referencia A-68, o edificio do Hospital Vello, ou Antigo Hospital Provincial, situado na rúa de Galeras, así como os elementos de carácter funcional que forman parte do conxunto, como a súa dobre escalinata frontal e a fonte ornamental que forma parte da mesma. Debe terse en conta que o edificio, tal e como se atopa no momento da súa catalogación, non é a edificación orixinal, senón o resultado de sucesivas reformas e ampliacións acaecidas durante a súa vida útil e a súa posterior demolición. Trátase, polo tanto, dun edificio ao que cómpre dar remate, principalmente nas fachadas nas que se levou a cabo a conexión coa edificación hoxe demolida (fachadas sur e leste) Se ben se produce a catalogación completa do inmoble e os seus elementos funcionais, as posibilidades de intervención axústanse e gradúanse para cada un dos elementos que forman parte do inmoble catalogado, en función dos motivos que xustificaron a súa catalogación e do conxunto de obxectivos perseguidos coa planificación, tal e como se detalla nos apartados correspondentes. â Nivel de protección O nivel de protección establecido para o conxunto é o de protección estrutural, de acordo coa definición que del se fai no artigo 41 b) da Lei 5/2016, do 4 de maio, do patrimonio cultural de Galicia: Protección estrutural: conservación dos elementos máis significativos e relevantes dos bens, así como daqueles que resulten máis característicos tipoloxicamente ou que sexan obxecto dunha concreta apreciación cultural. Os elementos mais significativos e relevantes que se deben conservar son os que se enumeran a continuación, coas indicacións que para cada un deles se establecen: – Tipoloxía de planta en tridente e envolvente volumétrica da edificación, propias da arquitectura hospitalaria de pavillón. – Fachadas norte e oeste, na medida que encarnan o carácter monumental e institucional do edificio e forman xa parte da memoria histórica da cidade, ademais de resultar representativas do bo facer construtivo dunha época. – Estrutura. O entramado estrutural, con independencia da posibilidade de reforzos ou axustes puntuais, deberá manterse. O mantemento do entramado estrutural xustificase na súa condición de elemento aínda válido para desempeñar a súa función, toda vez que os informes preliminares sobre a situación da edificación o estiman axeitado para dar soporte a novos usos. Esta protección estrutural parte da comprensión do edificio como resultado da integridade de todos os seus compoñentes e como produto xenuíno da tecnoloxía construtiva propia da súa época, rexeitando así unha interpretación fachadista da protección, que posibilitaría o baleirado das estruturas internas para manter solo o aspecto exterior da edificación. Dito o anterior, cómpre sinalar que o obxectivo da conservación do inmoble na súa configuración actual debe conxugarse coa posibilidade de implantar novos usos na edificación, xa que este foi o motivo que propiciou o seu mantemento e evitou a súa desaparición co resto do complexo hospitalario de Galeras, do que estaba, en principio, prevista a súa completa demolición. Polo tanto, se ben non se considera axeitado protexer unicamente a fachada, permitindo -sen maior xustificación- o baleirado completo das estruturas internas, cando estas poden seguir resultando útiles, tampouco parece razoable impedir calquera alteración estrutural, se esta se estima xustificada, en función da comprobación real da capacidade portante da estrutura ou da súa adecuación a implantación de determinados usos. En congruencia co anterior, a protección estrutural do inmoble leva implícita o mantemento do entramado estrutural, se ben coa posibilidade de admitir obras de reestruturación se a través do proxecto de intervención se xustifica a súa necesidade de forma específica ou documentada. – Escalinata monumental. A escalinata que dá acceso á planta nobre ou principal, situada no nivel 1 forma parte consubstancial da fachada, polo que non se contempla a súa desaparición ou substitución por outra de factura actual, con independencia da posibilidade de efectuar aquelas intervencións que melloren a súa funcionalidade, o seu aspecto estético ou a súa integración no conxunto final. – Fonte ornamental. Proponse tamén a súa conservación, en tanto que está integrada na resolución da dobre escalinata frontal e configura un pequeno recanto xa incorporado ao espazo público, e que forma, xunto co conxunto do inmoble, parte da memoria histórica do barrio e da cidade. â Actuacións permitidas As actuacións permitidas no inmoble en relación coa súa protección son as sinaladas no artigo 42 da Lei 5/2016, do 4 de maio, do patrimonio cultural de Galicia para os inmobles con nivel de protección estrutural, coa excepcionalidade prevista no apartado 4 do citado artigo. As condicións urbanísticas de aplicación na parcela son as definidas no apartado 5 deste documento. Calquera intervención no inmoble someterase á autorización previa da Dirección xeral do Patrimonio cultural, segundo esixe o artigo 39 da precitada lei. Modificación do artigo 171.7 da normativa do vixente PXOM Engádese o seguinte parágrafo no artigo 171.7 da normativa do vixente Plan xeral de ordenación municipal: O inmoble A-68 (Antigo Hospital de Galeras), catalogado co nivel de protección estrutural na modificación puntual da ordenanza especial OE-5 Galeras do PXOM, no ámbito do antigo hospital, rexerase polo disposto na citada Modificación, así como polas disposicións aplicables da Lei 5/2016 do patrimonio cultural de Galicia. Supletoriamente, e sempre que non se opoña ou contradiga ao sinalado anteriormente, aplicarase o réxime establecido nos artigos seguintes do PXOM para os edificios de protección non integral. Santiago de Compostela, 11 de outubro de 2018. O concelleiro delegado de Espazos Cidadáns, Dereito á Vivenda, Mobilidade e Relacións Veciñais (P. D. Decreto do 28 de xuño de 2017) Asdo.: Jorge Duarte Vázquez